
Helyrehozni a helyrehozhatatlant? A nem vagyoni kártérítés összegszerűségének megítélése az egyes személyiségi jogok megsértése esetén

„Mit ér az embernek, ha az egész világot megnyeri, de lelke kárt szenved?”- hangzik fel a kérdés Máté evangéliumában, amely még kétezer év elteltével is aktuális. Az elszenvedett személyiségi jogsérelem orvoslására szolgál a nem vagyoni kártérítés jogintézménye, amelynek a Polgári Törvénykönyv csak a keretszabályait adja meg az absztrakció legmagasabb fokán történő szabályozással.
Mivel Ptk. nem ad részletes rendelkezést a kártérítés összegszerűségének szempontjairól, a bíróságok szükségszerűen jogalkotói feladatot látnak el. Mivel mind a jogalap megállapítása, mind pedig a nem vagyoni kártérítés összegszerűségének meghatározása bírói mérlegelésre, szabad bírói belátásra utalt, a bíróságok ítélkezési gyakorlata határozza meg a nem vagyoni kártérítés szabályait. A bíróságokra nehéz feladat hárul, hiszen a nem vagyoni kártérítés iránti igényre vezető jogesetek nehezen tipizálhatóak, és még az egy csoportba sorolható esetek tényállásában is olyan eltérések mutatkoznak, amelyek markáns különbségekre vezethetnek a jogalap és az összegszerűség kérdésében.
Dolgozatomban arra a kérdésre szeretnék választ kapni, hogy a bíróságok mely szempontok alapján döntenek az egyes személyiségi jogok megsértése által megalapozott nem vagyoni kártérítés megítélése, illetve annak összegének meghatározása során, valamint, hogy - a jogbiztonság követelményének megfelelően - egységes-e a kérdés megítélése kapcsán a bíróságok ítélkezési gyakorlata. A nem vagyoni kártérítés szabályaira mindezek mellett különös fényt vet az a tény, hogy az új Polgári Törvénykönyv a nem vagyoni kártérítés helyett bevezeti a sérelemdíjat, mint vadonatúj jogintézményt. Miben különbözik egymástól a nem vagyoni kártérítés és a sérelemdíj? Mi indokolja a változtatás bevezetését? Dolgozatomban erre is kitérek.



